วันนี้กระโดดไปรีวิวร้านขนมที่เมืองหลวงกันบ้างนะคะ จริงๆแล้วไปทานมานานมากแล้วตั้งแต่ต้นๆปีแต่เพิ่งจะมีโอกาสได้มาเขียนรีวิวนี่แหละค่ะ 

พัชเชื่อว่าหลายๆท่านมีโอกาสได้ไปลองร้านนี้มาแล้ว ไม่ว่าจะเป็นนักชิมรุ่นเล็กหรือรุ่นใหญ่ ก็คงจะเคยได้ยินชื่อร้าน After You ผ่านหูกันมาบ้างไม่มากก็น้อย วันนี้พัชมาทานที่สาขาทองหล่อค่ะ วิธีการเดินทางก็ง่ายค่ะ ลงที่BTSทองหล่อแล้วเรียกรถวินมอร์เตอร์ไซด์หรือกระป้อ(เหมาคันแค่20บาท) บอกเค้าว่าไปปากซอยทองหล่อ 13 ค่ะ ร้านจะอยู่ตรงหัวมุมพอดี สังเกตไม่ยากเลยค่ะ :)

ถ้าเราโชคดีไปในช่วงที่คนไม่เยอะ ก็จะได้เข้าไปนั่งทานทันทีเลย แต่ถ้าหากไปช่วงเย็นๆหรือหัวค่ำ ต้องบอกค่ะว่าคนแน่นมาก ต้องรอคิวค่ะ เมื่อไปถึงพนักงานจะถามว่าต้องการที่นั่งในร้านหรือนอกร้านและจะยื่นบัตรคิวให้เรา สิ่งที่เราต้องทำก็คือ "รอ​" ค่ะ :P (อยากทานของอร่อยก็ต้องอดใจนิดดดดดนึง) เมื่อถึงคิวแล้วพนักงานจะบอกหมายเลขโต๊ะกับเราค่ะว่าหมายเลขอะไร เพื่อที่เราจะได้บอกพนักงานเวลาเราสั่งอาหารถูกว่า เรานั่งอยู่โต๊ะไหน แล้วเค้าจะเอาขนมที่เราสั่งมาเสิร์ฟให้ถึงที่เลยค่ะ เมนูของทางร้านจะมีทั้งขนมและเครื่องดื่ม ด้วยความที่ว่าร้านนี้ดังมากเรื่อง Honey Toast พัชกับเพื่อนๆจึงไม่รอช้าค่ะ ตัดสินใจสั่ง 'Shibuya Honey Toast 'เพิ่มกล้วยหอมไปด้วยทันที (ไม่ค่อยโลภเลย 55) เราสามารถขอเปลี่ยนรสไอศครีมได้ตามใจชอบด้วยนะคะ :) และเครื่องดื่มที่พัชสั่งก็คือ 'World's Best Iced Chocolate' (ชื่อฟังดูน่าอร่อยเนอะคะ xD)

ระหว่างที่รอขนมมาเสิร์ฟพัชก็นั่งสังเกตรอบๆร้านไปค่ะ ต้องยอมรับจริงๆว่าเค้ารักษามาตรฐานความสะอาดได้ดีจริงๆ เพราะถึงแม้จะมีลูกค้าเข้ามาไม่ขาดสาย แต่ความสะอาดของพื้น โต๊ะ รวมถึงห้องน้ำยังถือว่าอยู่ในระดับที่ดีทีเดียวค่ะ ส่วนเรื่องอาวุธในการทานขนมอย่างส้อมและมีดก็เงาวิ๊งวั๊บเลยค่ะ :) 

ผ่านไปไม่เกิน20นาทีพนักงานก็ยกขนมอันเลื่องชื่อมาให้ถึงโต๊ะ ฮืมมมมมม พัชกับเพื่อนๆแทบจะกระโดดเข้าใส่ดีนะที่ห้ามใจกันไว้ทัน เลยได้ถ่ายรูป+วีดีโอเอาไว้ก่อน ถ้าหากสั่ง Honey Toast ไฮไลท์อีกอย่างก็คือเค้าจะแยกน้ำผึ้งใส่เหยือกเล็กๆมาให้เราราดกันเองค่ะ ใครชอบทานหวานน้อยก็อาจจะราดน้อยหน่อย เมื่อเสร็จพิธีกรรมการถ่ายรูปแล้ว ก็...ลุยค่า !! สิ่งแรกที่สัมผัสได้ทันทีที่ขนมปังเข้าปากนั่นก็คือกลิ่นหอมของเนยค่ะ และขนมปังของเค้ากรอบนอกนุ่มในจริงๆ ทานควบไปกับไอศครีมและกล้วยหอมเป็นอะไรที่ฟินมากๆค่ะ ที่ถูกใจยิ่งไปกว่านั้นคือ น้ำผึ้ง ค่ะ คือน้ำผึ้งตามร้านขนมทั่วไปที่ใช้จะเป็นน้ำผึ้งที่มีกลิ่นหืนๆ เวลาทานคู่กับขนมจะทำให้กลิ่นหอมของมันหายไป แต่ของร้าน After You นี่ไม่มีกลิ่นแบบนั้นเลยค่ะ บอกได้เลยว่าถูกใจมาก

ทานไปสักพักก็นึกขึ้นมาได้ว่า อ้าว เราสั่งเครื่องดื่มมาด้วยนี่ 5555 เจ้า World's Best Iced Chocolate นี่ก็หน้าตาหน้ารักมากค่ะ เค้าจะบีบChocolate sauceลงไปในแก้วก่อนทำให้มันดูแปลกว่าร้านขายเครื่องดื่มตามถนนทั่วๆไป ต้องออกตัวก่อนว่าพัชเป็นคนไม่ชอบทานหวาน แต่เจ้าเครื่องดื่มช็อคโกแลตแก้วนี้ต้องยอมรับจริงๆค่ะว่าของเค้าเข้มข้น และอร่อยจริงๆค่ะ 

พนักงานที่ร้านก็น่ารักทุกคนเลยค่ะ มารยาทดี ยิ้มแย้มแจ่มใส พร้อมให้บริการลูกค้าตลอดเวลาจริงๆ ระหว่างที่ยืนสั่งอาหารที่เค้าเตอร์พัชและเพื่อนๆไม่เข้าใจว่าเราจะเพิ่มจะลดอะไรกับเจ้าเมนู Honey Toastนี่ได้บ้าง พนักงานก็ตั้งใจอธิบายให้พวกเราเข้าใจ โดยที่ไม่หงุดหงิดเลยค่ะว่าเราจะถามอะไรเซ้าซี้นัก ถือว่าบริการได้ประทับใจมากค่ะ

ส่วนเรื่องค่าอาหาร
World's Best Iced Chocolate ราคา 125 บาท
Shibuya Honey Toast (with extra banana) ราคา 205 บาท
พัชลืมบอกไปว่า Honey Toast เค้าจะมีให้เราเลือก 2 size นะคะ มี ไซส์ปกติ ซึ่งราคาจะอยู่ที่ 175, 195, 205 และ 245 (ขึ้นอยู่กับtoppingของToastที่เราสั่ง) และ Baby size ราคาก็จะลดลงมาอีกประมาณ20-50บาท ถ้าหากตอนสั่งเราไม่ได้บอกพนักงานว่าจะเอาไซส์ไหนเค้าก็จะสั่งเป็นไซส์ปกติให้เราค่ะ

อืม....เขียนรีวิวเสร็จแล้วก็ชักรู้สึกว่าร่างกายต้องการของหวาน ออกไปหาขนมหวานทานตอนเที่ยงดีกว่า ฮี่ๆ Happy Eating นะคะทุกท่าน :D
IG: @pachy_w และ @foodalbums